Rozpadajúca sa strana Veci verejné ostáva súčasťou vlády aj napriek škandálom.
PRAHA. Viac ako dva týždne po vzájomných obviňovaniach a tvrdých útokoch sa lídri troch koaličných strán dohodli na tom, ako ukončiť najvážnejšiu krízu od nástupu pravicovej vlády Petra Nečasa.
Z troch ministrov najmenšej vládnej strany Veci verejné, ktorých chcel premiér odvolať, odíde nakoniec len jeden. Vít Bárta opustí rezort ministerstva dopravy.
Odchádza na vlastnú žiadosť potom, čo ho dnes už bývalí členovia strany obvinili z podplácania a denník MF Dnes zverejnil jeho plán na prepojenie politickej a ekonomickej moci.
Vo vláde ostáva minister školstva Josef Dobeš a minister vnútra Radek John bude povýšený – stane sa z neho vicepremiér pre boj s korupciou.
Za Johna príde Kubice
Johna nahradí na ministerstve vnútra nestraník – Jan Kubice, 57-ročný bývalý šéf Úradu na odhaľovanie organizovaného zločinu.
Podľa politológa Jiřího Peheho to nie je koniec vládnej krízy, iba jej odloženie. Spory, pre ktoré vznikla, sa podľa neho nevyriešili.
"Vo vláde ostávajú Veci verejné ako neštandardná strana a v pozadí ODS stále ostávajú vplyvné podnikateľské subjekty, ktoré zrejme celú krízu vyprovokovali, keď sa chceli zbaviť Vecí verejných," hovorí.
Veci verejné si vydýchli
Víťazov vládnej krízy, ktorú sprevádzali obviňovania z podplácania, tajné nahrávky a plány na ovládnutie politiky cez bezpečnostnú firmu ABL, je niekoľko.
ZMENY V ČESKEJ VLÁDE
- Vo vláde končí minister dopravy Vít Bárta, nahradí ho námestník Radek Šmerda, tiež z Vecí verejných.
- Z ministra vnútra Radka Johna sa stane vicepremiér pre boj s korupciou.
- Novým šéfom vnútra sa stane nestraník a bývalý elitný policajt Jan Kubice.
"Určite Veci verejné, ktoré mali z vlády odísť úplne. V predčasných voľbách by už zrejme neuspeli, takto sú vo vláde a ostali aj dvaja z troch ministrov, ktorých premiér navrhol odvolať," hovorí Pehe.
Záchranca Klaus
Druhýkrát sa záchrancom vlády stáva prezident Václav Klaus. Prvýkrát odvrátil pád vlády v decembri minulého roka, teraz donútil rozhádanú koalíciu dohodnúť sa, keď odmietol prijať demisie troch ministrov za Veci verejné.
Česi ani opozícia spokojní nie sú. Sociálni demokrati považujú dohodu za "zlý aprílový žart" a v utorok chcú hlasovať o dôvere vláde.
Ľavicová ústavná väčšina
To vláda zvládne s pomocou Vecí verejných. Do júna chce Nečas urobiť ďalšie zmeny a pripraviť reformy, ktorými zotrvanie vo vláde podmieňujú Veci verejné. Zostavu vlády môžu pozmeniť aj voľby šéfa Veci verejných, ktorým sa môže stať aj Bárta.
Česi v tom po vládnej kríze majú jasno: podľa prieskumu agentúry STEM by dali hlas opozícii. ČSSD a komunisti by teraz získali ústavnú väčšinu.
Nový minister vnútra Jan Kubice sa preslávil policajnou správou o korupcii.
UHERSKÉ HRADIŠTĚ. Hlavné strany sporu sa tešia: občianski demokrati (ODS) vzali ministerstvo vnútra Veciam verejným, aby rezort odstrihli od bezpečnostnej firmy ABL Víta Bártu.
A šéf Vecí verejných Radek John si myslí, že jeho nástupca na ministerstve je expert a nestraník, ktorý sa odvážne pustí do boja s korupciou.
Kubiceho správa
Pre ostatných je však Jan Kubice (na snímke) všetko, len nie nezávislá osoba, navyše je spoluvlastníkom podobnej firmy, ako je ABL.
Bývalý šéf Útvaru na odhalenie organizovaného zločinu sa preslávil štyri dni pred parlamentnými voľbami v roku 2006. Členom bezpečnostného a branného výboru parlamentu vtedy odovzdal správu, podľa ktorej organizovaný zločin prerástol do politiky. Tvrdil, že politici z vládnej sociálnej demokracie (ČSSD) bránia vyšetrovaniu závažných prípadov.
ČSSD to podľa jej vnútornej analýzy stálo tretinu voličov, súd však žalobu exšéfa strany Jiřího Paroubka na Kubiceho zamietol. "Kubice je dobrý policajt, ale do úradu ministra vnútra dopomohol Ivanovi Langerovi, je považovaný za človeka blízkeho ODS," hovorí politológ Jiří Pehe.
Kubice viedol úrad 12 rokov, z polície odišiel v roku 2008, vraj sa nepohodol s Ivanom Langerom.
Ďalší majiteľ agentúry
Založil si súkromnú bezpečnostnú poradenskú službu, podobnú tej, ktorú mal Vít Bárta.
Je spoluvlastníkom firmy SUB, ktorá robí previerky osôb a firiem, a ponúka aj detektívne služby. Mnohí v utorok pripomínali, že premiér odstrihol ministerstvo od jednej firmy, aby ju prepojil na druhú.
Aj preto musel Petr Nečas hneď po oznámení mena budúceho ministra vnútra vyhlásiť, že si Kubice ako minister "upraví svoje podnikanie".